Reddet av familielivet
VG møter han og storebroren Nathan (trommis) fra det verdenskjente rockebandet Kings of Leon backstage på Hovefestivalen en drøy time før de går på hovedscenen. - Vi er blitt eldre. Nå har vi bare opphetede diskusjoner, Jeg vil heller være en time med datteren min enn å stå en time og krangle om en håpløs bagatell med min bror, sier vokalist Caleb Followill. Nesten oppløst I tillegg til de to, utgjør Jared og fetteren Matthew rockebandet som står bak hitene «Sex is on fire» og «Use Somebody». De fire har flere ganger kranglet så mye at de nesten har vært nødt til å legge ned bandet. I 2011 måtte de avlyse konsert i Cynthia Woods Mitchell Pavilion på grunn av konflikter innad i bandet. - Hva er det dere krangler om? - Om alt mulig. Men nå når vi er blitt eldre og har fått familier, så merker man at halvparten av tingene man krangler om er så håpløst at du kan våkne neste dag og tenke «hva var det vi egentlig kranglet om»? sier Nathan. - Hvordan er det å tilbringe så mye tid sammen? - Det er noe vi har gjort hele livet. Det er normalt for oss. Vi var et lite band som ingen brydde seg om til å nå spille på store stadioner. Denne tiden ville jeg ikke ha delt med noen andre enn min familie, sier han. Sitt sjette studioalbum Siden 2009 har de hatt ni singler og en listetopp på topp 40-listen i Storbritannia. 24. september slipper de sitt sjette studioalbum «Mechanical bull». Ifølge dem selv har ikke den fysiske aldringen fått prege «sounden» på låtene. - Dette albumet gjorde vi i vårt eget studio og det var befriende å ha vår egen timeplan. Albumet er mer morsomt og ungdommelig enn hva folk gjerne forventer. Spesielt nå som vi har blitt familiefedre tror folk at vi skal spille musikk som eldre menn gjerne lager. Denne blir mer likt vårt første materiale, sier trommisen. I motsetning til mange rockeband som turnerer, tar Kings of Leon med seg familiene nesten uansett hvor de drar. - Vi tar oss to fridager med familiene våre i London i morgen. Det kan bli ensomt og deprimerende å være på turné, selv om du er med brødrene dine, så er det veldig fint å ha egen tid med din egen familie, sier Nathan. Faren var predikant Brødrene vokste opp i Nashville, Tennessee, sør i Statene. De hadde en far som var predikant og guttene opptrådte ofte i kirker rundt om i USA. - Den livsstilen er ikke så ulik som den vi har nå. Vi var mye på reise da også. Så vi fikk forberedt oss på dette livet. Da var det melk og kjeks. Nå er det øl på turneen. - Dere vokste opp i en kristen familie. Hvordan er troen deres nå? - Vi var definitivt kristne da. Nå vil jeg ikke si at vi er det. Vi er spirituelle. Samtidig så er vi veldig takknemlig for måten vi ble oppdratt på. Det er mye vi tar med oss i måten vi oppdrar våre barn, sier Nathan.
De kranglet så mye at de nesten måtte legge ned bandet. Nå har familielivet fått skikk på Kings of Leon.